text: LOCAL 979 | Benicarló acollirà el Petit Festival, un concert de cantautors per a totes les edats.
  L'Associació Petit Festival i l'Ajuntament de Benicarló organitzen el Petit Festival, un concert de cantautors adreçat a totes les edats que tindrà lloc el pròxim dissabte 25 d'abril en la pista annexa del Pavelló Poliesportiu Municipal de Benicarló. El festival obrirà les portes a les 17 hores i comptarà amb la participació, entre d'altres, de Pepe i Marieta i El Niño de la Hipoteca.
  Benicarló acollirà el proper 25 d'abril la primera edició del Petit Festival, un projecte impulsat per l'Associació Petit Festival pensat i dedicat a potenciar la cançó d'autor actual, donant importància a la música però també al text. El concert comptarà amb la participació de vuit cantautors de reconegut prestigi que tenen estrets lligams amb Benicarló, ja siga perquè els músics que componen les seues bandes són benicarlandos o bé perquè graven les seues produccions en estudis de so de la ciutat.
  El cartell l'encapçalen dos cantautors de renom. D'una banda, El Niño de la Hipoteca, tot un fenomen en el món de la cançó d'autor que ha trobat en les xarxes socials un gran aparador que li ha permés donar-se a conèixer al gran públic. L'altre cap de cartell serà Pepet i Marieta, una banda molt lligada a Benicarló, liderada per Josep Bordes, que oferirà una versió menys coneguda del seu divertit i enèrgic repertori.
  La nòmina d'artistes la completen Pedro Chillón, cantautor andalús amb una llarga trajectòria als escenaris de tot Espanya, Oscárboles el Cantautónomo, amb un dels directes més frescos i atrevits del panorama actual, Fede Comín, cantautor argentí que aposta per la modernització de la cançó d'autor fusionada amb el folklore, i Abuení, cantautora autodidacta que barreja la rumba i el rock d'autor. El cartell el tanquen el duet de cantautors format pel músic local Dani Tejedor i Antonio Ruiz, que presentaran el seu primer projecte conjunt.
  Amb l'objectiu de fer arribar aquest tipus de música a gent de totes les edats, els concerts començaran a les 17 hores al Pavelló Poliesportiu Municipal i finalitzaran a les 24 hores.
  Les entrades anticipades ja es poden adquirir en diversos punts de venda de les localitats de Benicarló, Alcalà de Xivert, Càlig, Peníscola, Vinaròs, Alcanar, Ulldecona, Santa Magdalena i Torreblanca o per Internet a través de bandeed.com a un preu de 8 euros, mentre que l'import en taquilla serà de 12 euros.